## Rješenje Agencije za zaštitu tržišnog natjecanja, klasa: UP/I-430-01/2007-00/39, urbroj: 580-09-01/43--2013-79 od 28. ožujka 2013.

### NN 51/2013 (30.4.2013.), Rješenje Agencije za zaštitu tržišnog natjecanja, klasa: UP/I-430-01/2007-00/39, urbroj: 580-09-01/43--2013-79 od 28. ožujka 2013.

51 30.04.2013 Rješenje Agencije za zaštitu tržišnog natjecanja, klasa: UP/I-430-01/2007-00/39, urbroj: 580-09-01/43--2013-79 od 28. ožujka 2013.

AGENCIJA ZA ZAŠTITU TRŽIŠNOG NATJECANJA

1043

Agencija za zaštitu tržišnog natjecanja temeljem članaka 7. i članka 15. stavka 3. Zakona o državnim potporama (»Narodne novine«, broj 140/05 i 49/11) i članka 99. stavka 1. i 2. Zakona o općem upravnom postupku (»Narodne novine«, broj 53/01 i 103/96), u upravnom postupku nadzora provedbe odobrene državne potpore za restrukturiranje poduzetnika Slavonija modna konfekcija d.d., sa sjedištem u Osijeku, Vinkovačka 68, pokrenutom po službenoj dužnosti, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članova Vijeća, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić-Župić, sa 134. sjednice održane 28. ožujka 2013., donosi

RJEŠENJE

I. Utvrđuje se da Ministarstvo gospodarstva, kao davatelj državne potpore i poduzetnik Slavonija modna konfekcija d.d. sa sjedištem u Osijeku, kao korisnik državne potpore, nisu u predviđenom roku otklonili nepravilnosti u korištenju državne potpore utvrđene rješenjem Agencije za zaštitu tržišnog natjecanja, klase: UP/I-430-01/2007-00/39, urbroja: 580-09-01/43-24, od 3. svibnja 2010. (»Narodne novine«, broj 66/10), a koja se odnosi na državnu potporu za restrukturiranje u iznosu od 11.104.090,70 kuna, odobrenu rješenjem Agencije za zaštitu tržišnog natjecanja klase: UP/I-430-01/2005-02/2, urbroja: 580-03-05-43-10, od 20. listopada 2005. (»Narodne novine«, broj 133/05).

II. Nalaže se Ministarstvu gospodarstva da izvrši povrat državne potpore iz rješenja Agencije za zaštitu tržišnog natjecanja, klase: UP/I-430-01/2005-02/2, urbroja: 580-03-05-43-10, od 20. listopada 2005., od poduzetnika Slavonija modna konfekcija d.d., sa sjedištem u Osijeku, u iznosu od 11.104.090,70 kuna, uvećanih za iznos osnovne referentne stope, uvećane za 100 baznih bodova, koja se obračunava od 4. studenoga 2008. do dana povrata ukupnog iznosa.

III. Ministarstvo gospodarstva u obvezi je dostaviti Agenciji za zaštitu tržišnog natjecanja sljedeće dokaze o izvršenom povratu državne potpore iz točke II. izreke ovoga rješenja:

a) točan datum kada je izvršen povrat,

b) ukupan iznos izvršenog povrata.

Rok: najkasnije u roku od 6 (šest) mjeseci, od dostave ovoga rješenja.

IV. Ovo rješenje bit će objavljeno u »Narodnim novinama«.

Obrazloženje

1. Utvrđivanje činjenica

1.1. Pokretanje postupka

Ovom rješenju prethodila su sljedeća rješenja Agencije:

– klase: UP/I 430-01/2005-02/2, urbroja: 580-03-05-43-10, od 20. listopada 2005., kojim je na zahtjev tadašnjeg Ministarstva gospodarstva, rada i poduzetništva, (današnje Ministarstvo gospodarstva; dalje u tekstu: Ministarstvo) od 20. listopada 2005., dana suglasnost na Prijedlog Odluke Vlade Republike Hrvatske o stjecanju udjela Republike Hrvatske u temeljenom kapitalu poduzetnika Slavonija modna konfekcija d.d. Osijek, klasa: UP/I 430-01/2005-02/2, urbroj: 580-03-05-43-10, temeljem Programa restrukturiranja i konsolidacije poduzetnika Slavonija modna konfekcija d.d., objavljeno u »Narodnim novinama«, broj 133/05 (dalje u tekstu: rješenje Agencije od 20. listopada 2005.), i

– klase: UP/I-430-01/2007-00/39, urbroja: 580-03-05-43-24, od 3. svibnja 2010., (»Narodne novine«, broj: 66/2010; dalje u tekstu: rješenje Agencije od 3. svibnja 2010.), kojem je prethodio postupak nadzora državne potpore za restrukturiranje odobrene rješenjem Agencije od 20. listopada 2010. pod klasom gornjom, pokrenut po službenoj dužnosti.

Agencija nadzor provedbe državne potpore obavlja po službenoj dužnosti ili na prijedlog davatelja državne potpore, korisnika državne potpore, te pravne ili fizičke osobe koja ima pravni interes, sukladno članku 15. stavku 1. Zakona o državnim potporama (»Narodne novine«, broj 140/05 i 49/11; dalje: ZDP).

Budući da je poduzetnik Slavonija modna konfekcija d.d., primatelj i državnih potpora koje nisu predmet ovog postupka, Agencija je, osim navedenih rješenja, izvršila uvid i u postupak koji se vodi u predmetu pod klasom: UP/I 430-01/2010-00/001, a koji je pokrenut po službenoj dužnosti, radi utvrđivanja i ocjene državnih potpora dodijeljenih poduzetniku Slavonija modna konfekcija d.d., bez odobrenja Agencije.

1.2. Rješenje Agencije od 20. listopada 2005.

Rješenjem Agencije od 20. listopada 2005., poduzetniku Slavonija modna konfekcija d.d., odobrena je državna potpora za restrukturiranje u iznosu od 11.104.090,70 kuna, u obliku pretvaranja potraživanja Republike Hrvatske, u udjel u temeljnom kapitalu poduzetnika, nastalih temeljem dospjelih i neplaćenih potraživanja. Na temelju rješenja Agencije od 20. listopada 2005., Ministarstvo i poduzetnik Slavonija modna konfekcija d.d., sukladno tada važećoj odredbi članka 18. stavka 4. Uredbe o državnim potporama (»Narodne novine«, broj 121/03; dalje: Uredba), bili su u obvezi jednom godišnje, za cijelo vrijeme provedbe restrukturiranja, Agenciji dostavljati godišnje financijsko izvješće i izvješće o provedbi Programa restrukturiranja i konsolidacije poduzetnika Slavonija modna konfekcija d.d. (dalje u tekstu: Program restrukturiranja) za proteklu godinu. Navedenu obvezu bilo je potrebno izvršavati najkasnije do 31. ožujka tekuće godine. Proces restrukturiranja poduzetnika trebao je započeti u listopadu 2005. i trajati do 31. prosinca 2009., dok su se prvi očekivani učinci restrukturiranja trebali ostvariti u ožujku 2006.

Pravila iz rečene Uredbe koja je propisivala uvjete za dodjelu državne potpore za restrukturiranje, stavljena su izvan snage, stupanjem na snagu Odluke o objavljivanju pravila o državnim potporama za sanaciju i restrukturiranja (»Narodne novine«, broj 20/07).

U cilju dodjele državne potpore za restrukturiranje u obliku pretvaranja potraživanja u udjel u temeljnom kapitalu odobrene rješenjem Agencije od 20. listopada 2005., Vlada Republike Hrvatske donijela je, 10. studenoga 2005., Odluku o stjecanju udjela Republike Hrvatske u temeljenom kapitalu poduzetnika Slavonija modna konfekcija d.d. Osijek, klase: 432-02/04-02/61, urbroja: 5030116-05-1, a koje je provedeno 29. srpnja 2006. na Glavnoj skupštini poduzetnika.

Slijedom navedenog, s obzirom na to da je poduzetniku odobrena državna potpora dodijeljena tek u srpnju 2006., a budući da je u Programu restrukturiranja planirano da će prva mjera restrukturiranja (zbrinjavanje tehnološkog viška radnika) biti provedena u ožujku 2006., razvidno je da poduzetnik objektivno nije bio u mogućnosti u cijelosti započeti provoditi proces restrukturiranja u planiranom roku.

Međutim, iako je poduzetnik kasnio s provedbom restrukturiranja, Ministarstvo i poduzetnik Slavonija modna konfekcija d.d., nisu niti do kraja listopada 2007. dostavili Agenciji sve potrebne podatke o provedbi mjera restrukturiranja iz Programa restrukturiranja za 2006., a koje su bili u obvezi dostaviti do najkasnije 31. ožujka 2007. sukladno rješenju Agencije. Naime, 11. rujna 2006., Ministarstvo je dostavilo Agenciji samo dio dokumentacije koja se odnosila na izvješća poduzetnika za 2005. S obzirom na to da je iz dostavljenih izvješća i podatka iz 2005., utvrđeno da poduzetnik ne provodi predviđene mjere restrukturiranja, a da Ministarstvo i poduzetnik nisu dostavili potrebna izvješća za 2006., Agencija je temeljem odluke Vijeća za zaštitu tržišnog natjecanja (dalje: Vijeće), sa 93. sjednice, održane 9. studenoga 2007., pokrenula po službenoj dužnosti postupak nadzora provedbe odobrene državne potpore za restrukturiranje poduzetnika Slavonija modna konfekcija d.d., sukladno tada važećem članku 15. stavku 1. Zakona o državnim potporama (»Narodne novine«, broj 140/05).

1.3. Rješenje Agencije od 3. svibnja 2010.

Sukladno navedenoj odluci Vijeća, Agencija je po službenoj dužnosti, provela postupak nadzora odobrene državne potpore za restrukturiranje poduzetniku Slavonija modna konfekcija d.d., u sklopu kojeg je donijela rješenje klase: UP/I-430-01/2007-00/39, urbroja: 580-03-05-43-24, od 3. svibnja 2010., (»Narodne novine«, broj 66/2010; dalje u tekstu: rješenje Agencije od 3. svibnja 2010.) u kojem je utvrđeno da poduzetnik Slavonija modna konfekcija d.d. nije izvršio sve mjere restrukturiranja sadržane u Programu restrukturiranja odobrenog rješenjem Agencije od 20. listopada 2005. Spomenuto rješenje temelji se na članku 15. stavku 2. Zakona o državnim potporama.

Sukladno navedenim odredbama, kako je to već navedeno, ukoliko Agencija pri obavljanju nadzora provedbe odobrene držane potpore utvrdi nepravilnosti, ista donosi rješenje kojim se davatelju državne potpore i/ili korisniku državne potpore određuje rok od najdulje 3 mjeseca za otklanjanje utvrđenih nepravilnosti.

Utvrđene nepravilnosti navedene su u izreci i točki 2.1. obrazloženja rješenja Agencije od 3. svibnja 2010., a odnosile su se na neispunjenje sljedećih mjera predviđenih u Programu restrukturiranja: 1. kompjutorizacija proizvodnje, 2. otvaranje i širenje vlastite trgovačke mreže, 3. zbrinjavanje tehnološkog viška zaposlenika, uz smanjenje ukupnih troškova bruto plaća zaposlenika, 4. preseljenje svih organizacijskih jedinica u bivši pogon »Krzna«, i optimalnog iskorištenja tehnoloških kapaciteta, 5. obnova zastarjele tehnologije, 6. kreiranje, proizvodnja i prodaja vlastite marke koja bi bila konkurentna na domaćem i svjetskom tržištu, 7. promjena strukture proizvodnje i povećanje domaće proizvodnje i smanjenje lohn poslova (proizvodnja 93.660 komada odjevnih predmeta), i 8. rješavanje obveza u ukupnom iznosu od 15.509.465,99 kuna prema ostalim vjerovnicima (osim države) iz vlastitih sredstava. Uvidom u Program restrukturiranja, utvrđeno je da se prva planirana mjera restrukturiranja u nizu trebala odnositi na zbrinjavanje tehnološkog viška zaposlenika, uz smanjenje ukupnih troškova bruto plaća zaposlenika i to u ožujku 2006.

Slijedom navedenog, Agencija je naložila Ministarstvu i poduzetniku Slavonija modna konfekcija d.d., da u roku od tri mjeseca, od dana dostave navedenog rješenja, otklone utvrđene nepravilnosti i o tome dostave potrebne dokaze Agenciji, sukladno članku 15. stavku 2. Zakona o državnim potporama. Također, iz navedenog rješenja proizlazi da ukoliko Ministarstvo, u roku od tri mjeseca, od dana dostave toga rješenja, ne otkloni utvrđene nepravilnosti nastale prilikom dodjele državnih potpora, Agencija će naložiti povrat iznosa dodijeljene državne potpore, uvećan za iznos zakonskih zateznih kamata koje teku od dana koji je utvrđen kao dan na koji je nepravilnost započela, sukladno članku 15. stavku 3. Zakona o državnim potporama.

1.4. Očitovanja Ministarstva i poduzetnika Slavonija modna konfekcija d.d.

Budući da Ministarstvo i poduzetnik Slavonija modna konfekcija d.d., nisu dostavili dokaze o otklanjanju utvrđenih nepravilnosti, kako je to navedeno u rješenju Agencije od 3. svibnja 2010., Agencija je 9. prosinca 2010., od Ministarstva, kao davatelja državne potpore i poduzetnika Slavonija modna konfekcija d.d., kao korisnika državne potpore, zatražila dostavu zasebnih očitovanja u svezi dodijeljene državne potpore, radi utvrđivanja i iznošenja svih činjenica i okolnosti koje su značajne za rješavanje upravne stvari, radi utvrđivanja točnosti navoda odnosno davanja dodatnih prijedloga i dokaza, sukladno članku 135. i 143. Zakona o općem upravnom postupku (»Narodne novine«, broj 53/91 i 103/96: dalje u tekstu: ZUP).

Dana 20. i 29. prosinca 2010. Agencija je od poduzetnika Slavonija modna konfekcija d.d. i Ministarstva zaprimila zatraženo.

Iz očitovanja poduzetnika Slavonija modna konfekcija d.d., od 20. prosinca 2010., proizlazi da je poduzetnik od Ministarstva i AUDIO-a zatražio očitovanje na Plan nastavaka i otklanjanja manjkavosti programa restrukturiranja i financijske konsolidacije iz 2005. (dalje u tekstu: Objedinjeni program). Na Objedinjeni program restrukturiranja, a koji predviđa otklanjanje utvrđenih nepravilnosti iz rješenja Agencije od 3. svibnja 2010., Ministarstvo i AUDIO se nisu očitovali. U odnosu na povrat predmetne državne potpore, u obliku pretvaranja potraživanja u udjel u temeljnom kapitalu, poduzetnik smatra da je nastupila apsolutna zastara, budući da je riječ o obvezama na ime dospjelih, a neplaćenih obveza poduzetnika prema Državnom proračunu iz razdoblja od 2003. do 2005. Također, navodi se da je Republika Hrvatska, već samim pretvaranjem potraživanja u udjel u temeljnom kapitalu poduzetnika, podmirila svoja potraživanja, i stoga je takav povrat neosnovan.

Uvidom u očitovanje Ministarstva, klase: 943-01/05-01/18, urbroja: 526-03-01/10-10-80, od 20. prosinca 2010., utvrđeno je da je poduzetnik Slavonija modna konfekcija d.d., u lipnju 2010. od istog zatražio ocjenu Objedinjenog programa koji predviđa dodjelu novih državnih potpora za restrukturiranje poduzetnika, uz prodaju vlastitih nekretnina, te smanjenja broja radnika. Međutim, Ministarstvo je utvrdilo da je osnovni preduvjet za realizaciju Objedinjenog programa, odustajanje AUDIO-a od založnih prava nad nekretninama poduzetnika, zbog čega navedeni program nije niti posebno razmatralo. Založna prava AUDIO-a predstavljaju instrument osiguranja za odobrene zajmove poduzetniku pod povoljnijim uvjetima od tržišnih u razdoblju od 2006. do 2010.

Također, iz navedenog očitovanja proizlazi da bi se utvrđene nepravilnosti iz rješenja Agencije od 3. svibnja 2010. mogle ispraviti, na način da poduzetnik u Objedinjenom programu predvidi povrat svih dodijeljenih državnih potpora, uz dodjelu novih državnih potpora u iznosu od oko 30.000.000,00 kuna namijenjenih za podmirivanje obveza prema Republici Hrvatskoj. Ministarstvo navodi da je spremno podržati Objedinjeni program, samo pod uvjetom da jamči dugoročnu održivost, odnosno da poduzetnik prodajom vlastitih nekretnina može podmiriti troškove preseljenja svojih pogona na novu lokaciju, te isplatiti otpremnine svojim radnicima. U suprotnom, jedini način povrata dodijeljene državne potpore, bila bi prisilna naplata.

1.5. Usmena rasprava održana 26. travnja 2011.
i 15. listopada 2012.

Dana 26. travnja 2011. u sjedištu Agencije, održana je usmena rasprava na kojoj su saslušani predstavnici Ministarstva i poduzetnika Slavonija modna konfekcija d.d. Temeljem danih iskaza, utvrđeno je da navedene stranke, ostaju pri svojim navodima iz očitovanja opisanih u točki 1.4. obrazloženja ovoga rješenja.

U tom smislu, predstavnik poduzetnika navodi da nije bio u mogućnosti provesti sve mjere iz Programa restrukturiranja, odobrenog rješenjem Agencije od 20. listopada 2005., jer mu je u međuvremenu blokiran žiro račun. Istodobno, poduzetnik nije bio u stanju podmirivati svoje obveze prema Državnom proračunu Republike Hrvatske, zbog čega je od AUDIO-a, u više navrata, zatražio zajmove za isplate plaća svojim radnicima. Stoga je izrađen Objedinjeni program, koji predviđa produljenje trajanja postupka restrukturiranja poduzetnika do 31. prosinca 2013., i da kao takav ne predviđa otklanjanje nepravilnosti, već samo manjkavosti iz Programa restrukturiranja iz 2005. Prema njegovim navodima, poduzetniku nikada i nisu dodijeljena sva zatražena sredstva koja bi bila dostatna za provedbu kvalitetnog restrukturiranja.

S obzirom na protek vremena od zaključivanja usmene rasprave održane 26. travnja 2011., dana 15. listopada 2012., preotvorena je usmena rasprava, na kojoj su bili nazočni predstavnici Ministarstva i poduzetnika Slavonija modna konfekcija d.d. U konkretnom slučaju, Ministarstvo se nije očitovalo podržava li Objedinjeni program restrukturiranja, ali je navedeno da je izvršena nova procjena vrijednosti nekretnina poduzetnika radi postupka prodaje državnog udjela u temeljenom kapitalu poduzetnika, sve u cilju pronalaženja strateškog partnera.

Poduzetnik je ostao u cijelosti pri navodima iz svojeg očitovanja od 20. prosinca 2010. i prethodno danog iskaza na usmenoj raspravi od 26. travnja 2010., ali je ukazao, da bi se u konkretnom slučaju mogao primijeniti Zakon o financijskom poslovanju i predstečajnoj nagodbi (»Narodne novine«, broj 108/12 i 144/12).

1.6. Prikupljanje dodatnih očitovanja

Budući da iz očitovanja Ministarstva od 21. prosinca 2011., kao i iz iskaza danih na usmenoj raspravi od 26. travnja 2011., proizlazi da poduzetnik Slavonija modna konfekcija d.d., planira izvršiti povrat odobrene državne potpore, ali da je ujedno predviđena i dodjela novih državnih potpora za restrukturiranje poduzetniku u iznosu od oko 30.000.000,00 kuna, Agencija nije mogla utvrditi na koji će se točno način izvršiti navedeni povrat.

Slijedom navedenog, Agencija je, u cilju ubrzavanja rješavanja ove upravne stvari, u više navrata, zahtjevima od 23. svibnja, 4. kolovoza, 27. rujna i 4. listopada 2011., te 16. siječnja i 4. svibnja 2012., od Ministarstva i poduzetnika Slavonija modna konfekcija d.d., zatražila službeno očitovanje u svezi konačnog stava Ministarstva, kao davatelja državne potpore u svezi Objedinjenog Programa.

Budući da navedeno Ministarstvo zatraženo očitovanje nije dostavilo u predviđenom roku, isto je od Agencije u nekoliko navrata zahtjevima od 24. lipnja, 27. srpnja, 30. rujna i 11. studenoga 2011., te 13. siječnja, 24. veljače i 28. svibnja 2012. zatražilo produljenje roka za dostavu zatraženog očitovanja. Dana 27. siječnja 2012., Agencija je od Ministarstva zaprimila dopis, u čijem je privitku dostavljeno očitovanje Ministarstva financija, klase: 432-01/11-01/64, urbroja: 513-12/11-2, od 22. rujna 2011. Očitovanje Ministarstva financija dostavljeno je na zahtjev Ministarstva, u kojem je između ostalog navedeno, da Ministarstvo financija nema namjeru podržati Objedinjeni program restrukturiranja dodjelom novih državnih potpora, a da je žiro račun poduzetnika neprekidno blokiran od 4. studenoga 2008.

2. Primijenjeni propisi

Agencija je primijenila Zakon o državnim potporama (»Narodne novine«, broj 140/05 i 59/11: dalje: ZDP).

U članku 5. Zakona o izmjena i dopunama Zakona o državnim potporama (»Narodne novine« broj 49/11), propisano je da se prilikom izračuna iznosa za povrat odobrene državne potpore, više ne obračunava zakonska zatezna kamata, kako je to bilo propisano u članku 15. stavku 3. Zakona o državnim potporama (»Narodne novine«, broj 140/05), već se obračunava osnovna referentna stopa uvećana za 100 baznih bodova, koja se određuje i objavljuje temeljem pravila o državnim potporama, i teče od dana koji je utvrđen kao dan na koji je nepravilnost započela.

Izvršen je i uvid u Pravilnik o obliku i sadržaju te načinu prikupljanju podataka i vođenja evidencije državnih potpora – Dodatak IV – Instrument državne potpore, skupina B1 – Pretvaranje duga u vlasnički udjel, (»Narodne novine«, broj 11/2005), a koji je bio na snazi u vrijeme donošenja rješenja Agencije od 20. listopada 2005.

Nadalje, Agencija je sukladno članku 7. ZDP-a, primijenila ZUP, budući da je odredbom članka 168. Zakona o općem upravom postupku (»Narodne novine«, broj 47/09) propisano da se svi postupci koji su započeti do stupanja na snagu tog Zakona (stupio na snagu 1. siječnja 2010.) moraju nastaviti odnosno dovršiti na temelju ZUP-a koji je bio na snazi do 31. prosinca 2009.

Također, Agencija je na odgovarajući način primijenila odredbe Zakon o obveznim odnosima (»Narodne novine«, broj 35/05, 41/08, 125/11; dalje: ZOO), u dijelu koji se odnosi na zastaru tražbina temeljem pravomoćne odluke nadležnog tijela. U članku 233. stavku 1. ZOO-a propisano je da sve tražbine, utvrđene pravomoćnom sudskom odlukom ili odlukom drugog nadležnog tijela javne vlasti, ili nagodbom pred sudom ili drugim ovlaštenim tijelom, odnosno javnobilježničkim aktom, zastarijevaju za deset godina, pa i one za koje zakon inače predviđa kraći rok zastare.

Agencija je na temelju članka 6. stavka 4. ZDP-a, pri obavljaju poslova iz svojeg djelokruga, na odgovarajući način primjenjuje kriterije koji proizlaze iz pravilne primjene pravila o državnim potporama koji proizlaze iz članka 70. Sporazuma o stabilnosti i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/04, 1/05 i 7/05).

Kriteriji iz pravne stečevine EU služe kao pomoćno sredstvo za tumačenje hrvatskih propisa o državnim potporama, a osobito u slučaju postojanja pravnih praznina ili dvojbi pri tumačenju tih propisa. Takav stav potvrđen je odlukom Ustavnog suda Republike Hrvatske broj: U-III-1410/2007 (»Narodne novine«, broj 25/08).

U tom smislu, izvršen je uvid u Uredbu Komisije (EZ-a) broj 794/2004 od 21. travnja 2004. o provedbi Uredbe Vijeća (EZ-a) broj 659/1999 kojom se određuju detaljna pravila o primjeni članka 93. Ugovora o EZ-u (2005/C 237/03), objavljena u Službenom listu EU, L 140, od 30. travnja 2004. str. 1. (dalje: Uredba Komisije). Naime, u navedenoj Uredbi, u članku 14. i 15. propisana su pravila o povratu i zastari povrata državne potpore.

Također, za potrebe rješavanja ove upravne stvari, izvršen je uvid i u Zakon o financijskom poslovanju i predstečajnoj nagodbi.

3. Odluka Vijeća za zaštitu tržišnog natjecanja

Vijeće je, na svojoj 134 sjednici, održanoj 28. ožujka 2013., razmatralo činjenice utvrđene nakon donošenja rješenja Agencije od 3. svibnja 2010., kao i iskaze stranaka dane na usmenoj raspravi održanoj 26. travnja 2011. i 15. listopada 2012., te je utvrdilo da su Ministarstvo i poduzetnik Slavonija modna konfekcija d.d., unatoč, dodatno odobrenim rokovima za dostavu zatraženih dokaza o otklanjanju utvrđenih nepravilnosti iz rješenja Agencije od 3. svibnja 2010., a po isteku zakonskog roka iz članka 15. stavka 2. ZDP-a, Agenciji propustili dostaviti potrebne dokaze o otklanjanju utvrđenih nepravilnosti, odnosno da su propustili ispuniti svoju obvezu iz rješenja Agencije od 3. svibnja 2010.

Sukladno članku 15. stavku 3. ZDP-a, ako davatelj i/ili korisnik državne potpore, u roku od 3 mjeseca ne otkloni utvrđene nepravilnosti, Agencija nalaže davatelju i/ili korisniku državne potpore povrat iznosa dodijeljene državne potpore, uvećan za iznos osnove referentne stope, koja se određuje i objavljuje na temelju pravila o državnim potporama, uvećana za 100 baznih bodova, koja teče od dana kada je nepravilnost započela do dana kada će iznos dodijeljenih potpora biti vraćen.

Odluka Vijeće proizlazi iz činjenice da su navodi poduzetnika Slavonija modna konfekcija d.d., po pitanju povrata dodijeljene državne potpore, opisane u točkama od 1.5. do 1.7. obrazloženja ovoga rješenja, neosnovani i bez valjanih argumenata.

Neosporno je da se izvršenim pretvaranjem potraživanja Republike Hrvatske u udjel u temeljenom kapitalu poduzetnika Slavonija d.d., može smatrati da se poduzetnik oslobodio duga nastalog neplaćanjem poreznih obveza i doprinosa. Kao što je to i navedeno u rješenju Agencije od 20. listopada 2005. i u točki 1.2. obrazloženja ovoga rješenja. Međutim, nakon izvršenog pretvaranja duga, poduzetnik je trebao postati kreditno sposoban odnosno zadužiti se po tržišnim uvjetima, na način da založi vlastite nekretnine u tadašnjoj vrijednosti od oko 37.000.000,00 kuna, čime bi pribavio dodatna sredstva za provedu procesa restrukturiranja, a što je poduzetnik propustio učiniti.

Može se utvrditi da bi Republika Hrvatska, kao većinski vlasnik poduzetnika, nakon uspješnog završetka restrukturiranja, bila u mogućnosti prodati svoj udjel u temeljenom kapitalu poduzetnika, čime bi namirila svoja potraživanja. Međutim, kao što je to već utvrđeno u rješenju Agencije od 3. svibnja 2010. i navedeno u točki 1.3. obrazloženja ovoga rješenja, poduzetnik ne samo da nije uspio provesti ciljeve iz Programa restrukturiranja, već je i nakon planiranog završetka razdoblja restrukturiranja, dakle nakon 31. prosinca 2009., ostao nesposoban vlastitim sredstvima, bez dalje pomoći države, podmirivati sve svoje obveze i dugoročno opstati na tržištu.

Tim više, poduzetnik je unatoč dodijeljenoj državnoj potpori za restrukturiranje, nesporno bio korisnik i ostalih državnih potpora dodijeljenih bez odobrenja Agencije, u prvom redu od strane AUDIO-a, počevši od ožujka 2006. pa do prosinca 2012., u svezi kojih se u Agenciji, vodi već navedeni postupak po službenoj dužnosti klase: UP/I 430-01/2010-00/001, iz godine u godinu kontinuirano povećavao svoj gubitak, umjesto da ostvaruje planiranu dobit.

Vijeće smatra da je na poduzetnika Slavonija modna konfekcija d.d., mogla negativno utjecati i globalna financijska i gospodarska kriza odnosno negativna kretanja u tekstilnoj industriji Republike Hrvatske, ali je bez obzira na spomenutu krizu, razvidno da poduzetnik u razdoblju procesa restrukturiranja nije uspio ispuniti planirane mjere restrukturiranja, što je u konačnici imalo za posljedicu neuspjeh realizacije Programa restrukturiranja.

Pri donošenju svoje odluke, Vijeće nije uvažilo navode poduzetnika Slavonija modna konfekcija d.d., da je u odnosu na povrat državne potpore u obliku pretvaranja potraživanja u temeljnom kapitalu nastupila zastara, i to iz razloga navedenih u članku 233. stavku 1. ZOO-a.

Naime, Agencija je kao ovlaštena pravna osoba s javnim ovlastima, na način kako je to već ranije opisano u točki 1.3. obrazloženja ovoga rješenja, prethodno donijela svoju odluku u obliku rješenja od 3. svibnja 2010., a koja je u međuvremenu 21. lipnja 2010. postala pravomoćna i u kojoj je točno utvrđen iznos povrata državne potpore. Stoga, upravo zbog utvrđenih nepravilnosti u korištenju državnih potpora iz rješenja Agencije od 3. svibnja 2010., povrat potpore smatra se tražbinom. S obzirom na to da od donošenja navedene pravomoćne odluke nije prošlo 10 godina, sukladno članku 233. stavku 1. ZOO-a, nije niti nastupila zastara potraživanja.

Također, i iz članka 15. točke 1. Uredbe Komisije, čije kriterije Agencija primjenjuje kao pomoćno sredstvo za tumačenje hrvatskih propisa sukladno članku 6. stavku 4. ZDP-a, proizlazi da ovlasti tijela nadležnog za povrat državne potpore, podliježu zastari tek protekom roka od 10 godina od dana dodjele potpore.

Budući da je člankom 15. stavkom 3. ZDP-a utvrđeno da se povrat državne potpore nalaže od dana kada je nepravilnost započela, bilo je potrebno utvrditi tu činjenicu. S obzirom na to da je prva mjera restrukturiranja trebala biti provedena u ožujku 2006., ali je pretvaranje potraživanja Republike Hrvatske u udjel u temeljnom kapitalu, provedeno tek 29. srpnja 2006., što je navedeno u točki 1.2. obrazloženja ovoga rješenja, Agencija nije mogla sa sigurnošću utvrditi dan kada je nepravilnost započela odnosno dan kada je trebala biti provedena prva planirana mjera restrukturiranja.

Istodobno, u nedostatku potrebnog očitovanja od strane Ministarstva, kao davatelja državne potpore iz kojeg bi bio razvidan točan dan kada je nastupila prva nepravilnost u korištenju odobrene državne potpore, kao dan od kada je započela nepravilnost, Agencija je uzela u obzir 4. studeni 2008., tj. dan od kada je žiro račun poduzetnika u neprekidnoj blokadi, kao što to navedeno u točki 1.6. obrazloženja ovoga rješenja. Naime nakon 4. studenoga 2008., tj od dana kada je poduzetnikov žiro-račun u neprekidnoj blokadi, više nije bio u mogućnosti provesti bilo koju od predviđenih mjera iz Programa restrukturiranja.

S obzirom na to da poduzetnik, usprkos dodijeljenoj državnoj potpori, nije uspješno proveo proces restrukturiranja odnosno nije postigao dugoročnu održivost, a što je i svrha restrukturiranja, Ministarstvo je u obvezi od poduzetnika Slavonija modna konfekcija d.d., izvršiti povrat dodijeljene državne potpore.

U konkretnom slučaju, Ministarstvo je u obvezi izraditi obračun povrata državne potpore na način da iznos dodijeljene državne potpore uveća za iznos osnovne referentne stope, uvećane za 100 baznih bodova koje teku od dana dodjele državne potpore, kako to proizlazi iz članka 15. stavka 3. ZDP-a. Referentna kamatna stopa objavljuje se na web-stranicama Agencije http://www.aztn.hr/drzavne-potpore/48/referentna-kamatna-stopa/.

Prilikom obračuna iznosa za povrat, na dodijeljenu državnu potporu u iznosu od 11.104.090,70 kuna, potrebno je primijeniti osnovnu referentnu stopu uvećanu za 100 baznih bodova koja je bila na snazi za svaku godinu korištenja državne potpore, počevši 4. studenoga 2008., pa do dana povrata cijelog iznosa. Konkretno, referentna stopa po kojoj se vrši povrat državne potpore u Republici Hrvatskoj iznosi: 4. studenoga 2008. – 6,55%, 4. studenoga 2009. – 8,63%, 4 studenoga 2010. – 4,79%, 4. studenoga 2011. – 4,47 % i 4. studenoga 2012. – 4,58%.

Slijedom navedenog, primjenom članka 7. i članka 15. stavka 3. ZDP-a i članka 99. stavka 1. i 2. ZUP-a, odlučeno je kao u točki I., II. i III. izreke ovoga rješenja.

Sukladno odredbi članka 18. ZDP-a, rješenja iz članka 15. ZDP-a, Agencija objavljuje u »Narodnim novinama«, stoga je odlučeno kao u točki IV. izreke ovoga rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovoga rješenja.

Klasa: UP/I-430-01/2007-00/39
Urbroj: 580-09-01/43-2013-79
Zagreb, 28. ožujka 2013.

Predsjednica
Vijeća za zaštitu tržišnog natjecanja
mr. sc. Olgica Spevec, v. r.

Rješenje, NN 51/2013-1043